Leon van Nierop se fliekresensie: The Good Liar | Maroela Media
The Good Liar ***
Die grootste plesier van hierdie kinkel-in-die-kabel-drama is om twee vermaarde akteurs te sien wat hulleself gate uit geniet om teenoor mekaar te speel: dame Helen Mirren en sir Ian McKellen. En wat 'n gedoente moes dit nie gewees het om dié twee besige akteurs te kry om tyd af te staan om in hierdie hand-voor-die-mond-slaan-drama te speel nie!
Dit gaan kortliks oor 'n swendelaar en geldwasser (McKellen) wat onskuldiges uit honderdduisende ponde swendel met 'n soort piramideskema. Dan ontmoet hy 'n onskuldige weduwee (Helen Mirren) op 'n blindemolafspraak, en besluit om haar huis en spaargeldjies ook uit haar te pers vir sy persoonlike en selfsugtige gewin.
Dit is 'n gemaklike, weldeurdagte kunsrolprent wat vereis dat die kyker konsentreer terwyl hy of sy skaak speel met die regisseur en draaiboekskrywer. Dit is duidelik dat 'n mens nie noodwendig alles moet glo wat jy sien nie, maar selfs die slimstes onder ons sal dikwels gefop word, amper soos in die donker komedie Knives Out wat ook tans vertoon word.
Dit is Kersklapper-vermaak hierdie. Jy en jou metgesel kry 'n Kersklapper beet en trek kliphard daaraan. En dan pop daar 'n verrassing uit die krinkelpapier!
Gaan geniet hierdie onverwagse lekker storie wat jou telkens verras en kul. Dit sal twee ure heerlik en inspanningloos laat verbygaan!